《东原晚望答李鸿渐》
明代·高叔嗣

东原晚望草烟齐，久卧无心出路迷。
闲立秋风看木落，独行斜日听乌啼。
一官已谢於陵后，百亩才开莘野西。
此地故人应念我，逢人昨有数行题。

作者简介：（1502—1538）明河南祥符人，字子业。号苏门山人。嘉靖二年进士。授工部主事，改吏部。历稽勋郎中。出为山西左参政，断疑狱，人称为神。迁湖广按察使。卒官。少受知李梦阳，与马理、王道切磋文艺。有《苏门集》。